3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์ และบริการ

1.  ผลิตภัณฑ์เพื่อการค้าปลีก บริษัทฯ แบ่งสายผลิตภัณฑ์ออกเป็น 5 กลุ่มหลัก ดังนี้

-   ผลิตภัณฑ์ กลุ่มวัสดุก่อสร้างและอุปกรณ์ปรับปรุงบ้าน ประกอบด้วย บล๊อคปูถนน ปูนซิเมนต์
    ฉนวนกันความร้อน ไม้แปรรูป ไม้ประดิษฐ์ เช่น ไม้คิ้ว ไม้บัว ประตู วงกบ หน้าต่าง
    กระเบื้องหลังคา ผลิตภัณฑ์ฝาผนัง ประปา สี อุปกรณ์ประตู หน้าต่าง อุปกรณ์สวน ฮาร์ดแวร์
    เครื่องมือช่าง เป็นต้น

-   ผลิตภัณฑ์ กลุ่มห้องน้ำและสุขภัณฑ์ ประกอบด้วย เซรามิค สุขภัณฑ์ อุปกรณ์ที่ใช้ในห้องน้ำ ก๊อกน้ำ
    อ่างอาบน้ำ ฉากกั้นอาบน้ำ เป็นต้น

-   ผลิตภัณฑ์ กลุ่มเครื่องครัวและเครื่องใช้ไฟฟ้า ประกอบด้วย เครื่องดูดควัน เตาแก๊ส ชุดครัว
    เตาอบ แอร์ ตู้เย็น เครื่องซักผ้า รวมถึงอุปกรณ์เกี่ยวกับภาพและเสียง เป็นต้น

-   ผลิตภัณฑ์ กลุ่มอุปกรณ์ไฟฟ้า และโคมไฟ ประกอบด้วย อุปกรณ์ไฟฟ้า และแสงสว่างต่างๆ ได้แก่
    โคมไฟ ไฟกิ่ง ไฟแขวน หลอดไฟ สายไฟ อุปกรณ์ตัดไฟ ปลั๊ก เครื่องใช้ไฟฟ้าภายในบ้าน
    เป็นต้น

-   ผลิตภัณฑ์ กลุ่มเครื่องนอน และสินค้าตกแต่ง ประกอบด้วย ที่นอน ชุดเครื่องนอน ผ้าม่าน
    วอลล์เปเปอร์ พรม ชุดเฟอร์นิเจอร์ เป็นต้น

2.  พื้นที่เพื่อร้านค้าเช่า

  บริษัทย่อย คือ มาร์เก็ต วิลเลจได้สิทธิในการบริหารพื้นที่โครงการ “หัวหิน มาร์เก็ต วิลเลจ”
  ซึ่งมีเนื้อที่ประมาณ 20,000 ตารางเมตร สำหรับบริหารพื้นที่ให้เช่าแก่ร้านค้ารายย่อย
  ปัจจุบันมีร้านค้าเข้าร่วมแล้วทั้งสิ้นมากกว่าร้อยละ 90 ของพื้นที่ทั้งหมด ทั้งนี้บริษัทฯ
  ได้รับชำระค่าเช่ามาแล้วเป็นการล่วงหน้า และจะเริ่มรับรู้รายได้เมื่อโครงการหัวหิน มาร์เก็ต
  วิลเลจ เปิดดำเนินการประมาณไตรมาสแรกปี 2549

3.2 การตลาด และภาวะการแข่งขัน

  ลักษณะตลาด และรูปแบบการแข่งขัน

1.  ภาวะการแข่งขัน

  ปัจจุบันบริษัทฯ ยังคงเป็นผู้ประกอบการธุรกิจค้าปลีกสินค้าเกี่ยวกับบ้าน
  พร้อมบริการที่ครบวงจรเพียงรายเดียว (One Stop Shopping Home Center)
  แต่อาจจำแนกผู้ประกอบการรายอื่นที่จำหน่ายสินค้าในลักษณะเดียวกับบริษัท ได้ดังนี้

  1. ผู้ประกอบธุรกิจโฮมเซ็นเตอร์ ได้แก่ โฮมเวิร์ค (HomeWorks)
  เป็นหน่วยธุรกิจค้าปลีกสินค้าเกี่ยวกับบ้านในเครือเซ็นทรัล รีเทล คอร์ปอเรชั่น (Central
  Retail Corporation) ซึ่งในปัจจุบันเปิดดำเนินการ 10 สาขา

- ชั้น 5 เซ็นทรัล บางนา - ชั้น 4 บิ๊กซี หัวหมาก

- ชั้น 1 เซ็นทรัล รัตนาธิเบศร์ - ชั้น 3 โรบินสัน รัชดาภิเษก

- ชั้นใต้ดิน เซ็นทรัล พระราม 2 - ชั้น 1 เซ็นทรัล รังสิต

- ชั้นใต้ดิน เซ็นทรัล ลาดพร้าว - ชั้น 2 เซ็นทรัลเฟสติวัล ภูเก็ต

- ชั้น 3 โรบินสัน รังสิต - ชั้น 1 บิ๊กซี เพชรเกษม

  อย่างไรก็ตาม บริษัทฯ เห็นว่าธุรกิจนี้ยังมีศักยภาพ และโอกาสทางการตลาดอีกมาก
  การที่มีผู้ประกอบการในธุรกิจนี้เพิ่มขึ้น จะช่วยกระตุ้นให้ผู้บริโภครู้จัก
  และเปลี่ยนพฤติกรรมให้หันมาซื้อสินค้าจากร้านที่ทันสมัยแบบโฮมเซ็นเตอร์ได้มากและเร็วขึ้น

  2. ผู้ประกอบธุรกิจร้านค้าเฉพาะอย่าง (Specialty Store) เช่น
  ร้านค้ารายย่อยที่เน้นการขายสินค้าเฉพาะอย่าง

  2.1. กลุ่มเซรามิคและสุขภัณฑ์ เช่น ร้านสุขภัณฑ์เซ็นเตอร์ บุญถาวร Decor mart
  แกรนด์โฮมมาร์ท และ อินเตอร์สุขภัณฑ์ โดยมีกลุ่มสินค้าที่หลากหลาย
  และจำหน่ายในราคาที่ใกล้เคียงกับบริษัทฯ

  2.2. กลุ่มเฟอร์นิเจอร์ สินค้าตกแต่งบ้าน ได้แก่ ร้าน Index
  ประกอบธุรกิจค้าปลีกสินค้าที่เกี่ยวกับบ้าน โดยเน้นที่อุปกรณ์ตกแต่ง เฟอร์นิเจอร์ ชุดห้องนอน
  ชุดรับแขก เครื่องครัว โดยลูกค้าเป้าหมายเป็นกลุ่มที่มีกำลังซื้อสูง

  2.3 ร้านค้ารายย่อยที่จำหน่ายเฉพาะวัสดุก่อสร้าง ได้แก่ ร้านของ Cement Thai Home Mart
  ซึ่งเน้นการจำหน่ายสินค้าในกลุ่มเครือซิเมนต์ไทย แต่สำหรับสินค้าประเภทอื่น เช่น กระเบื้อง
  สุขภัณฑ์ สี อุปกรณ์ไฟฟ้า ประปา ยังมีจำหน่ายไม่มาก

  2.4. ร้านขายสินค้าเฉพาะอย่าง เช่น ร้านขายสี ร้านขายอุปกรณ์ประปา ร้านฮาร์ดแวร์ ฯลฯ
  โดยร้านค้าเหล่านี้ยังขาดในเรื่องความหลากหลายของสินค้า
  อีกทั้งรูปแบบการจัดเรียงยังเป็นแบบเก่า (Traditional Trade)
  ทำให้ขาดอิสระในการเลือกซื้อ

  3. ผู้ประกอบธุรกิจค้าปลีกขนาดใหญ่ เช่น เทสโก้ โลตัส (Tesco Lotus) บิ๊กซี (Big C)
  และคาร์ฟูร์ (Carrefour)
  โดยธุรกิจเหล่านี้มุ่งเน้นด้านการจำหน่ายสินค้าเพื่อการอุปโภคและบริโภคเป็นหลัก
  สำหรับสินค้าเกี่ยวกับบ้านยังขาดในเรื่องของความหลากหลายของสินค้า

2.  กลยุทธ์ทางการแข่งขัน

  บริษัทฯ กำหนดกลยุทธ์เพื่อการแข่งขันไว้ 4 ด้าน ดังนี้

1.  สินค้า บริษัทฯ มีสินค้าเพื่อการก่อสร้าง ตกแต่ง ต่อเติม ซ่อมแซมบ้านและที่อยู่อาศัยมากกว่า
    60,000 รายการ ทั้งนี้เป็นการสร้างความหลากหลาย
    เพื่อให้ลูกค้าสามารถเลือกซื้อสินค้าได้อย่างครบถ้วนตามต้องการ นอกจากนี้บริษัทฯ
    ยังได้พัฒนาสินค้าบางรายการภายใต้เครื่องหมายการค้าของบริษัทฯ เอง (Private Brand)
    เพื่อเพิ่มทางเลือกให้กับลูกค้าที่ต้องการซื้อสินค้าคุณภาพดีราคาประหยัด เช่น
    สินค้ากลุ่มวัสดุก่อสร้างภายใต้ชื่อ Home Base, Home Concept และ Home Living

2.  บริการ บริษัทฯ มีแผนก Design & Installation Service
    ซึ่งให้บริการที่เกี่ยวเนื่องกับผลิตภัณฑ์ทั้งการออกแบบส่วนต่างๆ ภายในบ้าน
    รวมทั้งงานปรับปรุงซ่อมแซม นอกจากนี้ยังมีบริการจัดหาสินค้าพิเศษ บริการจัดส่งสินค้า
    บริการติดตั้ง รวมทั้งการมีพนักงานที่มีความเชี่ยวชาญในตัวผลิตภัณฑ์คอยให้คำปรึกษา
    และแนะนำวิธีการใช้งาน ตลอดจนการแก้ไขปัญหาต่างๆ นอกจากนั้นบริษัทฯ
    ยังมีบริการรับเหมางานติดตั้ง ต่อเติมระบบงานต่างๆ ภายในบ้าน
    นอกจากนี้ยังมีการนำเสนอบริการรูปแบบใหม่ คือ Wood Center ที่ให้บริการด้านการออกแบบ
    และผลิตเฟอร์นิเจอร์ไม้ตามคำสั่งของลูกค้า

3.  ทำเลที่ตั้งและจำนวนสาขา บริษัทฯ
    พิจารณาเลือกเปิดสาขาในพื้นที่ที่สะดวกต่อการเดินทางของลูกค้าเป็นหลัก โดยในปัจจุบันบริษัทฯ
    มีสาขาทั้งสิ้นจำนวน 20 สาขา และมีแผนที่จะขยายสาขาเพิ่มในพื้นที่เขตกรุงเทพ ปริมณฑล
    และต่างจังหวัดอย่างต่อเนื่อง

4.  การบริหารงาน กลุ่มผู้บริหารระดับสูงของบริษัทฯ เป็นผู้ที่มีประสบการณ์ในด้านธุรกิจค้าปลีก
    และธุรกิจที่เกี่ยวกับวัสดุก่อสร้าง
    ทำให้มีการผสมผสานและแลกเปลี่ยนความรู้ในตัวสินค้าและรูปแบบของธุรกิจค้าปลีก
    อีกทั้งบริษัทฯ ยังให้ความสำคัญกับการพัฒนาระบบสารสนเทศ
    โดยนำระบบคอมพิวเตอร์มาใช้ในทุกๆ ขั้นตอนของการปฏิบัติงาน ตั้งแต่การสั่งซื้อ การรับสินค้า
    การจำหน่าย และการควบคุมสินค้าคงคลัง ซึ่งเป็นผลให้บริษัทฯ
    สามารถลดค่าใช้จ่ายในการดำเนินงานให้ต่ำลง

    1.  กลุ่มลูกค้าเป้าหมาย

  บริษัทฯ มีลูกค้าเป้าหมาย 2 กลุ่ม คือ กลุ่มลูกค้ารายย่อยทั่วไป และกลุ่มผู้รับเหมา
  ทั้งตลาดบ้านใหม่ ตลาดซ่อมแซม และต่อเติมบ้าน (บ้านเก่า)
  โดยตลาดบ้านใหม่จะมีการขยายตัวตามสภาพทางเศรษฐกิจ
  หากสภาพทางเศรษฐกิจอยู่ในช่วงการขยายตัว ตลาดก็จะขยายตัวตาม นั่นก็คือ
  เมื่อผู้บริโภคมีอำนาจการซื้อที่เพิ่มขึ้นก็ต้องการที่จะซื้อบ้านใหม่ที่ใหญ่ขึ้น
  ในส่วนของตลาดบ้านเก่าเองก็มีการขยายตัวอยู่ตลอดเวลา ไม่ว่าจะเพื่อการซ่อมแซม บำรุงรักษา
  ตกแต่ง หรือต่อเติมเพื่อรองรับการขยายตัวของครอบครัว
  ซึ่งในระยะหลังตลาดบ้านเก่ามีแนวโน้มการขยายตัวเพิ่มสูงขึ้นอย่างต่อเนื่อง

  ลูกค้าส่วนใหญ่ของบริษัทฯ เป็นลูกค้ารายย่อย และไม่มีรายใดที่มียอดขายเกินกว่าร้อยละ 30
  ของยอดขายทั้งหมด ทำให้บริษัทฯ ไม่มีความเสี่ยงที่จะสูญเสียอำนาจการต่อรองกับลูกค้า

2.  การตลาด และการจัดจำหน่าย

  บริษัทฯ ได้ทำการตลาดโดยเน้นการใช้สื่อที่เข้าถึงกลุ่มลูกค้าเป้าหมายในด้านกว้างเพื่อการสร้าง
  Brand awareness และมีการจัดส่ง Direct mail
  ให้กับสมาชิกและลูกค้าบริเวณใกล้เคียงสาขา
  เพื่อนำเสนอข้อมูลสินค้าและบริการถึงลูกค้าเป้าหมายโดยตรง
  อีกทั้งยังมีการทำกิจกรรมส่งเสริมการขายที่ร่วมกับคู่ค้าทั้ง Suppliers
  และสถาบันการเงินอย่างต่อเนื่อง
  โดยหมุนเวียนกลุ่มสินค้าให้เหมาะสมกับการใช้งานในแต่ละช่วงเวลา

  ทางด้านช่องทางการจัดจำหน่าย บริษัทฯ
  ได้ขยายสาขาเพื่อให้ครอบคลุมบริเวณที่อยู่อาศัยหลักในเขตกรุงเทพฯ ปริมณฑล
  และมีแผนงานที่จะขยายสาขาไปในเขตเมืองใหญ่ในต่างจังหวัดอย่างต่อเนื่อง

3.  การจัดหาผลิตภัณฑ์

3.3.1 ลักษณะการจัดให้ได้มาซึ่งผลิตภัณฑ์

  บริษัทฯ จัดซื้อสินค้าโดยแบ่งตามสายผลิตภัณฑ์ตามประเภทกลุ่มสินค้า
  โดยมุ่งเน้นการจัดหาสินค้าที่มีคุณภาพจากผู้ผลิตหรือผู้นำเข้าโดยตรง
  ทั้งที่สั่งซื้อจากผู้ผลิต/ตัวแทนจำหน่ายภายในประเทศ และนำเข้าโดยตรงจากต่างประเทศ
  เพื่อเพิ่มความหลากหลายให้กับสินค้า โดยในการสั่งซื้อบริษัทฯ
  จะพิจารณาเปรียบเทียบคุณสมบัติของสินค้านั้นๆ ตลอดจนความสามารถในการผลิต
  และการควบคุมคุณภาพ (Quality Control) ของผู้ผลิตด้วย ซึ่งที่ผ่านมาผู้ผลิต
  และผู้นำเข้าได้ให้การสนับสนุนบริษัทฯ ด้วยดีมาตลอด เช่น มีการโฆษณา
  และส่งเสริมการขายร่วมกัน การให้ส่วนลดพิเศษ
  และขยายระยะเวลาการชำระค่าสินค้าในช่วงที่เปิดสาขาใหม่
  สำหรับวิธีปฏิบัติในการสั่งซื้อสินค้ากรณีที่เป็นสินค้าประเภทที่มีจำหน่ายอยู่แล้ว
  ทางส่วนกลางจะเป็นเพียงผู้กำหนดนโยบาย และให้แต่ละสาขาจัดคำสั่งซื้อ (Repeat Order)
  ไปยังศูนย์กระจายสินค้าหรือบริษัทคู่ค้าที่ได้ทำข้อตกลงกันไว้แล้ว
  ในกรณีที่เป็นสินค้าใหม่ทางส่วนกลางจะเป็นผู้ดำเนินการจัดหาให้

  นอกจากนี้บริษัทฯ ยังได้มีการจำหน่ายสินค้าที่พัฒนาขึ้นภายใต้เครื่องหมายการค้าของบริษัทฯ เอง
  (Private Brand) และได้ร่วมกับผู้ผลิตในการพัฒนาสินค้าสำหรับจำหน่ายเฉพาะที่โฮมโปร
  (Exclusive Brand) เพื่อเป็นการเพิ่มทางเลือกสำหรับลูกค้าที่ต้องการสินค้าที่มีคุณภาพ
  โดยไม่ยึดติดกับตราสินค้า

  เนื่องจากบริษัทฯ ประกอบธุรกิจค้าปลีกแบบ Home Center โดยมีสินค้าสำหรับให้บริการมากกว่า
  60,000 รายการ ซึ่งสินค้าดังกล่าวจัดหาจากผู้ผลิตและผู้จำหน่ายสินค้า (Suppliers) กว่า
  800 ราย โดยส่วนใหญ่มีความสัมพันธ์กับบริษัทมาเป็นเวลานาน สำหรับผู้ผลิต
  และผู้จำหน่ายสินค้าหลักที่ทางบริษัทฯ มียอดขายสินค้าได้เกินกว่าร้อยละ 10
  ของยอดขายรวมในแต่ละกลุ่มสินค้า มีประมาณ 4-5 ราย ได้แก่ บจก.เซรามิคอุตสาหกรรมไทย
  (COTTO), บจก. พานาโซนิค เอ.พี.เซลส์ (ประเทศไทย), บจก. แอลจี มิตร อิเลคทรอนิคส์
  เป็นต้น โดยในแต่ละกลุ่มสินค้า จะแยกออกเป็นหลายตรายี่ห้อ
  ทั้งนี้เพื่อเป็นการเพิ่มความหลากหลายในการเลือกซื้อให้แก่ลูกค้า
  และจากการศึกษาพฤติกรรมของผู้บริโภคในปัจจุบันพบว่า ผู้บริโภคนิยมที่จะจับจ่ายสินค้าในช่องทาง
  Modern Trade มากขึ้น ทำให้โอกาสทางการตลาดของบริษัทมีเพิ่มขึ้นเช่นกัน

  ทางด้านการสั่งซื้อสินค้า บริษัทฯ ได้นำระบบ Vendor Relation Management เข้ามาใช้
  ซึ่งได้มีการเชื่อมโยงระบบคอมพิวเตอร์ของบริษัทฯ เข้ากับระบบของผู้ผลิต และผู้จำหน่ายสินค้า
  ทำให้สามารถแลกเปลี่ยนข้อมูลระหว่างกัน เช่น ข้อมูลการขายสินค้า จำนวนสินค้าคงเหลือ
  รวมถึงข้อมูลเกี่ยวกับพฤติกรรมของผู้บริโภค โดยผู้ผลิต
  และผู้จำหน่ายสินค้าสามารถนำข้อมูลดังกล่าวไปใช้ในการวางแผนการผลิต
  และส่งสินค้าให้กับบริษัทฯ ในเวลาที่เหมาะสมได้ ซึ่งในการใช้ระบบ Vendor Relation
  Management ร่วมกันนี้ จะช่วยให้ทุกฝ่ายสามารถลดค่าใช้จ่ายต่าง ๆ ที่เกี่ยวข้องลงได้ เช่น
  ค่าใช้จ่ายในการเก็บรักษา ค่าใช้จ่ายในการขนส่ง เป็นต้น
  อีกทั้งยังช่วยในด้านการจัดการสินค้าคงคลังให้มีประสิทธิภาพมากขึ้นอีกด้วย

  นอกจากนี้ บริษัทฯ ได้จัดตั้งศูนย์กระจายสินค้า (Distribution Center)
  ขึ้นเพื่อช่วยในการควบคุมระดับสินค้าคงคลังตามสาขาต่างๆ ลง
  และยังจะช่วยลดการเสียโอกาสในการขายจากการขาดแคลนสินค้าคงคลังได้

  3.3.2 ผลกระทบต่อสิ่งแวดล้อม

- ไม่มี -